বাবুডাইং, চাঁপাই নবাবগঞ্জ ২২ এপ্রিল শুক্রবার : পদ্মার ভাঙ্গনে বাস্ত্তহারা অন্যূন ২০টি পরিবার যেলার সদর থানাধীন বাবুডাইংয়ে এসে আশ্রয় নিয়েছেন কয়েক মাস আগে। সহায় সম্বল বলতে তাদের কিছুই নেই। সর্বস্ব বিলীন হয়ে গেছে পদ্মা গর্ভে। অথচ এক সময় তারাও ছিলেন বিত্তশালী অথবা মধ্যবিত্ত। গত ২২ এপ্রিল শুক্রবার জুমআর ছালাত উদ্বোধন উপলক্ষে সেখানে গমন করেন আন্দোলন-এর কেন্দ্রীয় প্রচার ও প্রশিক্ষণ সম্পাদক ডঃ মুহাম্মাদ সাখাওয়াত হোসাইন। মসজিদের জন্য নির্ধারিত স্থানে খোলা আকাশের নীচে উপরে শামিয়ানা টাঙ্গিয়ে সামান্য মাটি ভরাট করে শুরু হয় জুমআর ছালাত। মিম্বর হিসাবে কাঠের তিনটি উচু-নীচু পিড়িতে দাঁড়িয়ে প্রস্তাবিত বাবুডাইং আহলেহাদীছ জামে মসজিদের উদ্বোধনী খুৎবা প্রদান করেন তিনি। খুৎবায় তিনি রাসূলের যামানার খেজুর পাতার মসজিদের স্মৃতিচারণ করে যেকোন মূল্যে দ্বীনে হক তথা পবিত্র কুরআন ও ছহীহ হাদীছের উপর টিকে থাকার জন্য মুছল্লীদের প্রতি আহবান জানান। এ সময়ে তাঁর সফরসঙ্গী ছিলেন, যুবসংঘ-এর কেন্দ্রীয় অর্থ সম্পাদক আরীফুল ইসলাম, যেলা আন্দোলন-এর সভাপতি মাওলানা আব্দুল্লাহ, যেলা যুবসংঘ (উত্তর)-এর সভাপতি মুখতার হোসাইন। আরও উপস্থিত ছিলেন আন্দোলন-এর শুভাকাংখী সূর্য নারায়ণপুর ইউনিয়নের সাবেক চেয়ারম্যান জনাব আফতাবুদ্দীন। সার্বিক ব্যবস্থাপনায় ছিলেন তাঁর পুত্র জনাব গোলাম কিবরিয়া।